**Første spadestik til Vestskoven Gymnasium**

**I 2020 skal et spritnyt NEXT Gymnasium stå klart i Albertslund.**

Der blev ikke bare gravet et enkelt spadestik, da byggeriet af Vestskoven Gymnasium i dag skulle markeres på Kongsholmgrunden i Albertslund. Ceremonien blev nemlig udført via en spadestiks-stafet, som eleverne fra de fire gymnasieretninger hhx, htx, stx og hf på Albertslund Gymnasium dystede i. Det er netop på Vestskoven Gymnasium, at flere af eleverne kommer til at afslutte deres studentereksamen. Fra 2020 flyttes Albertslund Gymnasium fra den gamle bygning i Løvens kvarter over i det nye gymnasium, hvor det skifter navn til Vestskoven Gymnasium.

**Fællesskabet følger med**

Blandt talerne til dagens spadestik-ceremoni var direktør på NEXT Ole Heinager, Albertslunds borgmester Steen Christiansen og rektor på Albertslund Gymnasium Trine Ladekarl Nellemann. Sidstnævnte glæder sig til de nye nye rammer og påpegede i sin tale, at noget af det vigtigste ved flytningen bliver, at det gode fællesskab på Albertslund Gymnasium flytter over på Vestskoven Gymnasium. Borgmester Steen Christiansen citerede Nelson Mandela for at ”uddannelse er det stærkeste våben for en god tilværelse” og lagde vægt på, at gymnasiet styrker Albertslund og Vestegnen i en tid, hvor flere og flere familier flytter til Vestegnen.

**Også erhvervsuddannelser**

Når gymnasiet står færdigt bliver det med sine seks etager og 32 meter en af de højeste bygninger i Albertslund. Gymnasiet bliver desuden nabo til det grønne partnerskab Gate21, som man i forvejen har et godt samarbejde med. Ligesom det nuværende Albertslund Gymnasium vil man kunne vælge mellem alle fire gymnasieuddannelser hhx, htx, stx og hf, og derudover vil der også være introforløb for erhvervsuddannelser. Der bliver plads til godt 850 elever, og som det ser ud nu bliver gymnasiet fyldt helt op med elever, da Albertslund Gymnasium de seneste par år har tiltrukket flere og flere elever.